Oprindeligt indlæg, skrevet den 15. december 2016, fremgår længere nede.
________________________________________________________
Blot en lille opfølgning på den ekstreme inkompetence Yousee dagligt præsterer.

Det er flot af dig, Jeppe, at du kan svare så hurtigt på et kritisk Yousee indlæg. Desværre er det ikke samme oplevelse der gør/har gjort sig gældende når jeg har haft ringet/skrevet til jer. I er ineffektive og svarer på ingen måde fyldestgørende på henvendelser. Kommunikationsmæssigt er I en flok amatører, der udelukkende bruger standardsvar, der absolut ikke indeholder bare en snert af en samvittighedsfuld forretningstilgang. Det er helt utroligt at I ikke kan finde ud af at håndtere hverken debitor eller kreditor dokumenter.

Brugerne af jeres diverse platforme, abonnementer mv. betaler jeres lønninger og overskud, men det lader I hånt om.

Jeg opsagde mit bredbåndsabonnement som det sidste af tre abonnementer jeg havde hos jer. Bredbåndsabonnementet blev opsagt med ca 10 dages varsel - aldrig mere vil jeg handle med Yousee igen. Hverken som privatperson eller i en erhvervsmæssig sammenhæng. 

Alle jeg møder på min vej, opfordres til at droppe Yousee som udbyder, uagtet abonnement de måtte have.

En anden ting jeg vil gøre opmærksom er:

Min søster købte en ny mobiltelefon (Samsung Galaxy 7) juli 2016, hvilken gik i stykker inden for to måneder. I mere end tre måneder kunne Yousee IKKE finde ud af at håndtere sagen. Der skete først noget, da jeg gav dem en frist på fem hverdage til at reagere og løse sagen, for ellers ville jeg oprette en klagesag i forbrugerklagenævnet (som Yousee uden tvivl ville tabe). Et par dage senere kom der svar (medio december 2016), og min søster havde fået en ny tilsvarende mobiltelefon. Dog havde den butiksansatte hentet den nye mobiltelefon i en anden butik langt væk fra Ballerup butikken, og det endda i sin fritid. Dette betyder jo så at Yousee pålægger ansatte arbejde som ikke aflønnes, hvilket er i direkte modstrid med gældende overenskomster samt lovgivning. Her står I med endnu en ufattelig dårlig sag.

Yousee, mage til skandaløs virksomhed skal man lede længe efter. Fra politisk hold vil det være på sin plads, at lovgive om dagbøder i millionklassen til aktører som jer, der i den grad underminerer tilliden til mediesystemet.

_______________________________________________________
Oprindeligt indlæg á 15. december 2016.

Siden jeg startede som kunde i foråret, har der ikke været andet end problemer med mine abonnementer. Jeg har haft både tv og mobil abonnement, mens bredbånd synger på sidste vers.

Det er ikke til at tale med Yousee kundeservice, da de enten er indoktrineret fra aller højeste sted til ikke at reagere på kundernes henvendelser, eller også er de bare så latterligt inkompetente at man skulle tro det er løgn.

Mine regninger bliver konsekvent behæftet med forkerte beløb. Jeg gør gentagne gange Yousee opmærksom på dette, men lige lidt hjælper det. For når næste regning kommer, starter kampen forfra.

Selvfølgelig betaler jeg da ikke en forkert regning, hvilket jeg igen og igen gør dem opmærksom på, hvorfor jeg beder dem om at sende mig en korrekt en af slagsen som jeg meget gerne betaler. Dog er det en ufattelig kamp at tage med Yousee kundeservice, da de reagerer utrolig langsomt og tilsyneladende ikke har nogen ide om hvordan de skal rette deres gentagne fejl.

Yousee kan ikke engang finde ud af at beklage de gener de påfører kunderne, hvilke jeg i dag antager er en helt bevidst forretningsstrategi fra Yousee direktionen. Dårlig omtale er bedre end ingen, ikk?

Jeg kigger løbende efter alternativer til bredbånd, men havde nu ikke regnet med at valget skulle falde på mobilt bredbånd. Dette for at komme væk fra Yousee, der absolut ingen anstændig, moralsk og etisk kapacitet besidder.

Der bliver oprettet en sag i forbrugerklagenævnet snarest muligt.